b'\n_START_ARTICLE_\nInstitut Ru\xc4\x91er Bo\xc5\xa1kovi\xc4\x87\n_START_PARAGRAPH_\nInstitut \xe2\x80\x9eRu\xc4\x91er Bo\xc5\xa1kovi\xc4\x87\xe2\x80\x9c (IRB) u Zagrebu najve\xc4\x87i je istra\xc5\xbeiva\xc4\x8dki institut iz podru\xc4\x8dja prirodnih znanosti i tehnologija na podru\xc4\x8dju Republike Hrvatske. Institut je multidisciplinarnog karaktera i zapo\xc5\xa1ljava vi\xc5\xa1e od 500 znanstvenika i studenata s podru\xc4\x8dja eksperimentalne i teorijske fizike, fizike i kemije materijala, organske i fizi\xc4\x8dke kemije, biokemije, molekularne biologije, medicine, istra\xc5\xbeivanja mora i okoli\xc5\xa1a, ra\xc4\x8dunarstva i elektronike._NEWLINE_Osnovan je 1950. kao institut za znanstvena istra\xc5\xbeivanja iz podru\xc4\x8dja atomske fizike. Ime instituta predlo\xc5\xbeio je jedan od osniva\xc4\x8da \xe2\x80\x93 fizi\xc4\x8dar Ivan Supek \xe2\x80\x93 u po\xc4\x8dast poznatome znanstvenome vizionaru, hrvatskome fizi\xc4\x8daru Ru\xc4\x91eru Bo\xc5\xa1kovi\xc4\x87u._NEWLINE_U okviru Europske Unije, IRB je dio Europskog istra\xc5\xbeiva\xc4\x8dkog podru\xc4\x8dja (European Research Area). IRB sura\xc4\x91uje s mnogim institutima i sveu\xc4\x8dili\xc5\xa1tima u svijetu, s kojima dijeli zajedni\xc4\x8dke vrijednosti i vizije.'